作者:無名氏
標題:越調・天淨沙
內容:長途野草寒沙，夕陽遠水殘霞，衰柳黃花瘦馬。休題別話，今宵宿在誰家？瘦皆因鳳只鸞單，病非幹暑溼風寒，空服了千丸萬散。懨懨情緒，立斜陽目斷巫山。上官有似花開，下官渾似花衰，花謝花開小哉！常存根在，明年依舊春來。江南幾度梅花，愁添兩鬢霜華，夢兒裡分明見他。客窗直下，覺來依舊天涯。今生或少或多，功名一枕南柯，富貴榮華快活。今朝已過，不知明日如何？生紅鬧簇枯枝，只愁吹破胭脂，說與鶯兒燕子。東君知道，杏花不耐開時。西風謂水長安，淡煙疏雨驪山，不見昭陽玉環。夕陽樓上，無言獨倚闌干。東鄰多病蕭娘，西鄰清瘦劉郎。被一堵無端粉牆，將人隔斷，抵多少水遠山長。枯藤老樹昏鴉，小橋流水人家，古道西風瘦馬。夕陽西下，斷腸人在天涯。平沙細草斑斑，曲溪流水潺潺，塞上清秋早寒。一聲新雁，黃雲紅葉青山。西風塞上胡笳，月明馬上琵琶，那抵昭君恨多？李陵臺下，淡煙衰草黃沙。